Sergio Rocafort guanya el XXVII Premi de Pintura Ciutat d’Algemesí en una edició marcada per la qualitat i diversitat d’estils
15 de desembre de 2021

El divendres passat dia 10 de desembre es va reunir el jurat del XXVII Premi de Pintura “Ciutat d’Algemesí”, un dels certàmens més importants de pintura a nivell nacional i que es caracteritza per renovar anualment la constitució del seu jurat amb personalitats de prestigi del món de l'art, la gestió i la crítica d'art contemporani.

Enguany, el jurat integrat pels pintors Esteve Adam i Antonio Barroso i les crítiques d'art Marisol Salanova i Semíramis González, comptava amb la participació de l'artista pop feminista Isabel Oliver, que ha destacat recentment en la reorganització del Museu Reina Sofia.

Entre les 168 obres presentades a concurs, el jurat ha seleccionat 30 pintures per a l'exposició que s’inaugura el 23 de desembre a la Sala d’Exposicions Municipal del Casino Lliberal, un espai que s'ha convertit en un centre neuràlgic de l'art contemporani de la Ribera a València. El resultat és una magnífica selecció d'obres que es presenten en una mostra que resumeix aquesta edició, marcada per la qualitat i diversitat d'estils, tècniques i conceptes i que planteja un recorregut a través de les diferents maneres de l'abstracció, la pintura conceptual del minimal al Op-Art, o exploracions figuratives que s'orienten cap a un renovat realisme social i crític.

Així ho observem en els finalistes. El primer premi de 6.000 euros ha sigut atorgat a Sergio Rocafort i el seu A vent i estaca, una impactant composició abstracta, d'evocació paisatgística elogiada de manera unànime pel jurat. Rocafort és un jove pintor que procedeix de la Facultat de Belles arts de València i es centra en construir i desconstruir espais pictòrics a partir de la llum i la profunditat.

Ana Císcar, destaca com a primer accèssit, amb el seu The act of seeing with no eyes (Kerensky), una composició en blanc i negre que revitalitza la visió fotogràfica de la Crònica de la realitat dels seixanta i setanta; el segon accèssit és L'últim dels seus d'Alberto Biesok, una commovent mirada a la naturalesa que trenca amb la idea tradicional del paisatge i, per últim, Sonia Carballo, que s'emporta un tercer accèssit pel seu Annuntiation, una suculenta exploració profètica i crítica de la realitat.

Els i les artistes premiades recolliran els guardons de la mà del jurat en l'acte d'inauguració de l'exposició el pròxim 23 de desembre a les 19.30 hores a la Sala d’Exposicions Municipal - Casino Lliberal, al carrer Muntanya 24 d’Algemesí. L'exposició podrà ser visitada fins al mes de febrer de 2022.